Baoki ba Maubelo ba rutuntsha setshaba
Badiri ba kokelo ya Maubelo ba ne ba tshwara thuto-puisanyo le morafe wa motse oo mabapi le dikgang tsa botsogo bosheng. Mooki go tswa kwa kokelong eo, Mme Kefeletswe Lorekang o tlhaloseditse BOPA gore e ne ya re morago ga gore ba kokoanye madi a a ka tshwarang dikete tse thataro ba tsaya tshwetso ya go phutha setshaba ba se ruta ka dikgang tsa botsogo ga mmogo le malwetse a tlhakanelo dikobo. O tlhalositse gore ba gwetlhilwe ke go lemoga fa setshaba se sa dirise tsa itshireletso tse di fitlhelwang kwa kokelong eo, mme seo se beye matshelo a bone mo kotsing. Mme Lorekang o tlhalositse gore se se lemotshega ka jaana balwetse ba nna ba boela gantsi kwa bookelong ka ngongora e le nngwe fela. A re ke ka moo ba neng ba tsaya tshwetso ya gore ba bitse bogogi jwa motse le ba ba nang le seabe mo setshabeng gore ba kopanele kgang eo. Mooki o tlhalositse gore gareng ga dikgang tse ba neng ba rutuntsha setshaba ka tsone, ke tsa kankere ya molomo wa popelo, malwetsi a tlhakanelo dikobo le go kgaola letlalo la bonna. A re e re le ntswa ba nna ba ntsha dikgakololo fa batho ba tsile go itlhatlhoba, ba tshwenngwa ke gore ba nna fela ba tlamela balwetse ba le bangwe fela. Mme Lorekang a re ba dumela gore bogogi jwa motse bo tlaa ba thusa go gasa molaetsa wa go itlhokomela. Mookamedi wa dikokelwana tsa Tsabong le metse e e mabapi, Mme Kgalalelo Tauetsile a re ba lemogile gore sebe sa phiri ke gore batho ga ba a ikaelela go fetola boitshwaro jwa bone mabapi le tsa tlhakanelo dikobo. A re se se ngomola pelo ka jaana ba na le kitso e e tletseng ya thibelo ya malwetse a tlhakanelo dikobo, mme go lebega ba sa batle go fetola boitshwaro jwa bone, fa ba bangwe ba tlhalosa fa ba tlhabiwa ke ditlhong go tsamaya le bakapelo kwa bookelong. Mme Tauetsile a re mabaka a mangwe a ba kopanang le one ke gore bangwe ba supa fa ba na le bakapelo ba le bantsi. A re ke ka moo malwetse a felelang a ipoeletsa. O supile fa ba itumeletse dipalo tsa morafe tse di neng di tsene dithuto tseo, mme a tlhalosa gore ba itlamile go isa ditirelo tsa bone kwa metseng e e kwa ntle ga Tsabong. A re se se maleba ka jaana ba tshwentswe ke dipalo tse di itlhatlhobelang mogare le gone go dirisa ditirelo tse dingwe tsa dikokelo le ntswa di le teng mo dikokelong tsotlhe. BOKHUTLO